## A lomtalanítás fő szabályai

1. A lomokat a lomtalanítás napján **reggel 6 óráig** kell kirakni, vagy akár előző este kihelyezhetőek, hogy az autó korai elhaladása miatt ne maradjon hulladék az utcán. Későn kirakott hulladékért nem tud az autó visszamenni.
2. A Közszolgáltató **kizárólag a lakosságnál, a háztartásokban képződött,** de a rendszeres hulladékszállításra használatos gyűjtőedényekben el nem helyezhető nagydarabos, lom hulladékot szállítja el (ld. Gyál Város Önk. 7/2014.sz Rendelete. 11./22§(2) )
3. Lomtalanítás keretében közterületre **nem helyezhető ki**, és nem kerülhet elszállításra:

*a)* építési és bontási hulladék;

*b)* gumiabroncs hulladék;

*c)* gépjármű roncs, vagy termékként tovább nem használható jármű;

*d)* az ipar, mezőgazdaság vagy szolgáltatási tevékenység során képződött hulladék;

*e)* veszélyes hulladék, így

festékmaradék, festékes flakon,

fáradt olaj,

elektronikai hulladék (hűtő, tévé, monitor, számítógép stb.)

akkumulátorok, elemek

*f)* háztartásokban keletkező vegyes hulladék;

*g)* elkülönítetten gyűjtött papír, műanyag és fém hulladék;

*h)* kerti zöldhulladék.

(ld. Gyál Város Önk. 7/2014.sz Rendelete. 11./22§(3) )

1. Kiemelendő a fentiből, hogy a rendelet a **háztartásokban nagyjából két lomtalanítás között képződött**, tehát nem más helyekről összegyűjtött, az ingatlanra összehordott, ott felhalmozott lomokról rendelkezik. Ez utóbbiak nem a közszolgáltatás tárgyát képezik, a rendszeres lomtalanításkor nem kerülnek elszállításra. Megörökölt, megvásárolt házak teljes berendezésének elszállítása szintén nem fér bele a közszolgáltatás keretei közé. Ezen nagy mennyiségű lom elszállíttatásához, kérjük, **rendeljenek konténert** erre szakosodott vállalkozótól.
2. A kisebb darabos hulladék nem felel meg a lom fenti definíciójának, kupacokban, utcára szétszórva történő kihelyezése nem elfogadható megoldás – ez az összegyűjtést, elszállítást lehetetlenné teszi. Az apró darabos hulladékot annak jellegétől függően máshogyan kell elszállításra előkészíteni, elszállíttatni:   
   - a nem újrahasznosítható műanyag darabkákat: el lehet helyezni a kommunális hulladék gyűjtésére szolgáló kukákban, és a rendszeres heti szemétgyűjtéskor lehet elszállíttatni,   
   -a használt cipőket, ruhákat állapottól függően használtruha-gyűjtő konténerekben vagy a kommunális hulladék közé is helyezhetik,  
   - az apró ágnyesedékek átlátszó zsákban a zöldhulladékgyűjtéskor helyezendők ki,  
   - a PET palackok, a nagy kartondobozok jellemzően újrahasznosíhatóak, tehát a szelektív gyűjtéskor szállítandók el.
3. Kiemelendő továbbá, hogy a rendeletnek megfelelően kizárólag a lakosság számára szervezett lomtalanítás tartozik a közszolgáltatásba, vállalkozások tevékenységéből származó lomokat, felhalmozott tárgyakat nem tudunk elszállítani – kérjük, rendeljenek erre szakosodott vállalkozótól konténert.
4. Az elszállítandó lom hulladékot a közterületen úgy kell elhelyezni, hogy az a jármű és gyalogos forgalmat ne akadályozza, a gyűjtő szállítóeszköz által jól megközelíthető legyen, a zöldterületeket és a növényzetet ne károsítsa, és ne járjon baleset vagy károkozás veszélyének előidézésével. (ld. Gyál Város Önk. 7/2014.sz Rendelete. 11./22§ (5))
5. A gyűjtést végző kollégák megtagadják a szállítást, és szükség esetén értesítik a közterület-felügyeletet, ha
   * el nem szállítható hulladékot helyeznek ki az ingatlanok elé (ld. 3. pont),
   * hatalmas mennyiségű lomot helyeznek ki (ld. 4. és 7. pont),
   * nem lakossági eredetű kihelyezés történik (ld. 8. pont).

Kérjük a fenti szabályok figyelembe vételét és betartását. A gyűjtést végzők és vezetőik mindent megtesznek a lomtalanítás maradéktalan és gördülékeny lebonyolításáért, de ehhez a lakosság, az Önök segítsége elengedhetetlen. Ezért közös érdek és fontos a szabályok követése.

Hogy az utcakép a lomtalanítás után mielőbb helyre álljon, a gyűjtést követően kérjük az ingatlantulajdonosokat, tisztítsák meg és tegyék rendbe az utcafrontot az ingatlanuk előtt.

*Együttműködésüket előre is köszöni a lakótársak nevében is Gyál Város Önkormányzata és a Gy.T.H. Gyál és Térsége Hulladékgazdálkodási Nonprofit Kft.*